el en hbs_cyr ru ky tt en sv fr de de fr fr fr fr en ja fr es en ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ba hu ky ru
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
- Роль аткарып жаткан учурда иш үстүнөн чыгыптырмын. Кайсы эмгектин үстүндө иштеп жатасыз?
- Студент кезде Москвадагы окуу жайда окуп жүргөндө кыргыз улан-кыздарга көмөк көрсөткөн кыргыз группаны жетектеген Исламбек Жумагулов деген агайыбыз бар эле. Бизди канатына калкалап, Абдумалик Шерматов, Шайыр Касымалиева, Гүлмира Ташматова, ошол эле орустардын атактуу "Кухня" сериалында роль ойногон актриса Жаңыл Асанбекова жана башкаларга жакшы жардамы тийген. Учурда агайыбыздын эскерүү кечесин өткөрөлү деп даярдык көрүп жатабыз.
- Сиз күйөрмандар үчүн Сүмбүл ага катары кеңири таанылып калдыңыз. Анын үнүн коштоо менен жашооңузда кандай өзгөрүүлөр болду?
- Кыял Төрөгулова чоң долбоордун үстүндө иштеп жатабыз, сага ылайыктуу роль бар дегенинен эл катары кастингге катыштым. "Даңазалуу доордо" Сүмбүл аганын ролун дароо мага бөлүп беришиптир. Гаремдеги ызы-чууларга аралашып жүргөн каарман башында көп деле купулума толо берген эмес. Көрсө ал гаремди кыймылдаткан, көрүүчүлөргө кыргын-сүргүн турмуштун арасынан күлкү тартуулаган жалгыз каарман экен. Элдин көбү позитивдүү ролду тандаптырсың, ушундан бир нерсе чыгарбайсыңбы деген сунуштарын айтып жатышат. Кудай буюрса күзгү тойлордо тамадалык кылууда тойлордун экинчи бөлүгүн атайын "Даңазалуу доор" деген аталышта кылып Сүмбүл ага болуп чыгып алып барсамбы деген ой келип жатат. Той ортолоп калганда байкоосуздан Сүмбүл болуп жүгүрүп чыга калып, "бүгүн биздин гаремде чоң майрам!" деп калсам элге күлкүлүү да, таң калычтуу да болуп, конокторго жагымдуу маанай тартуулай аламбы деп жатам.
- Кайсы үндү коштобоюн каарманым эртерээк өлүп калса экен дейм. Аны кино бүткүчө коштоого убактым тар дегениңиз эсимде, азыр да Сүмбүлдүн өлүмүн тилеп жатасызбы?
- Кинону дисктен көрсөм байкуш Сүмбүлдү базардан Хюремдин буйругу менен сабап кетишет экен, бирөөнү жактырып калат экен, айтор каарманымдын кызыктуу күндөрү али алдыда. Элге жагып жаткандан кийин тескерисинче кайра анын өмүрүн тилеп калдым. Башында Сүмбүлдүн үнүн тийди-качты болуп коштоп жүрсөм кийин кадимкидей кызыгып болгон дитимди коюп аткарып калдым. Бүгүнкү күндө экинчи сезондун акыркы сериясын которуп бүтүп калдык. Түркиядан үчүнчү сезонду алып келгиче ортодо дагы биртоп убакыт тыныгуу болот окшойт.
- Турмуш курганыңызга бир жыл болуптур. Келинчегиңиз карт бойдоктун жүрөгүн кантип багындырды?
- "Учур" театрына жаш актриса кыздар көп келет. Аларды көркөм кеңеши жок эле мурда иштеп жүргөн карышкырлар кастингден өткөрүп татыктуусун катарыбызга кошуп тарбиялап алабыз. Зулфия да ошол максат менен келип биздин топко кошулган. Негизи ачык-айрым адам эле кишиге жугумдуу болот окшойт. Зуля да биз менен бат тил табышып кетти. Эки жагын байкап, жүрүм-турумун көрүп мага жар боло турган кыз ушул экен деген чечимге келгем. Былтыр 5-июлда Нарынга гастролго барганда алакачып барып ак өргөмө киргиздим. Кээ бирөөлөр менин үйлөнөөрүмө көзү деле жетпей түңүлүп калышкан эле. Буюрса эриш-аркак жашап келе жатабыз. Өкүнгөнүбүз, ымыркайыбыз жети айлык болуп чарчап калды. Эми чырпык сынса чынар турат, Жараткан берерин унутпасын деп турабыз.
- Жаш өткөн сайын эркек деле, кыз деле кыйкымчыл келип көп нерсени жактырбай калат эмеспи. Сизде да ушундай учур болду беле?
- Ооба, жашың өйдөлөгөн сайын кыз кишинин эч нерсесин жактырбай калат экенсиң. Отуз жашка чыкканда туугандарым үйлөн деп катуу кысымга алышты. Калп айткан менен болобу, жакшы эле кыздар туш болду. Бирок ошолордун сүйлөгөнү, басканы жакпай туруп алды. Ал майда нерселерге көз жумуп деле койсом болмок. Бирок көзгө көрүнөт да турат. Бир чети эрте үйлөнгөн деле жакшыбы деп калдым.
- Орус кемпирдин колунда жашап жүрдүңүз. Өзүнчө батирге көчтүңүзбү же келинчегиңиз орус кайнененин колундабы?
- Тилекке каршы ал кемпир жарым жыл мурда каза болуп калган. Билинбегени менен ал апа менен он жыл чогуу жашаптырбыз. Жерге бергендин чыгымын көтөрүп, салтын жасадык. Эми азыр ошол үйдү мага калтырабы жокпу деген маселе каралып жаткан кези. Анткени ал орустун артында мураскери жок болчу. Кошуналары да жакшы баккан, баласындай эле караган деп жатышат. Биз тараптан керектүү документтерди чогултуп өткөрүп койдук. Ал маселе качан чечилет белгисиз. Түшүмдө ошол үйдө эле калып жаткандай болом. Буйруктуу үй болсо бизге калат да.
- "Замана" берүүсүндө салаттын түрүн жасап жүрүп жакшы салмак кошкон окшойсуз. Үйдөн деле жашылчаны ошондой шамдагайлык менен туурайсызбы?
- Сен да балдызымдай болуп жатасың да. "Зуля эже, сиз диванда чалкалап жездем жасаган салаттарды эле жеп отурат экен деп ойлогом" деп жатпайбы. Ишенсеңер, мен ашканага деле башбакпайм. Кээде майрамдарда келинчегимдин көңүлүн алып коеюн деп тамак жасасам деле окшошпой калат. Студияда жасап жаткан салаттардын аталышын, кандай жасаларын унутуп калам. Кайсы учурда эсимде калышы мүмкүн? Эгер келген конок шатыра-шатман болсо, кызыктуу учурларды айтып берсе ошол эфирди мээме сактап калам. Гастролго чыкканда эжекелер эфирден жасаган салатыңдын рецебин берчи дейт, эсимде калганын айтып берип коем. Өткөндө Жумгалга барсак апалар "эфирден чоң көрүнөсүң, кичинекей эле бала турбайсыңбы" дейт. Кээде камера адамды толук, чоң кылып көрсөтүп коет.
- Өзгөчө сарамжалдуу экениңизден кабарым бар. Келинчегиңиз тиричиликке кандай экен?
- Өткөндө бир эже үй-бүлөлүк жашоо кандай дейт, мындай жакшы экенин билгенде жыйырма бешимде эле үйлөнбөйт белем дедим. Чын эле баш кошкону үйүмө береке кирип башкача боло түштү. Жолдошторум "сен жолдон ийрейген мык көрсөң үйүңө алып келип түздөп аласың" деп калат. Сарамжалдуу жагым бар. Зулфия менден өткөн тың экен. Дүкөн кыдырып отурбай эле көйнөктү өзү тигип алат, үйдөгү тиричилик маселелерди мага жеткирбей эле өзү чечип коет, айтор азыр баары жомоктогудай эле болуп жатат.
- Зулфия, жолдошуңуздун кайсы сапатын алдыңкы саптарга коесуз?
- Эң биринчи тазалыгы мени өзүнө тартты. Үйлөнгөндөн кийин орус апасы менен жашаган үйгө бардык да. Үйүнүн ичи өзүнчө эле музей. Ар бир оокат өз ордунда. Ар кандай буюмдарды коллекциялайт экен. Өзгөчө булгаарыга кыргыздын оюу-чиймеси түшүрүлгөн буюмдарды, сүрөттөрдүн түрүн чогултат. Мен да бир барганда эле кайсы буюмдун орду кайда экенин билип, чаташтырбаганга аракет кылам. Ошондуктан азыр жолдошумдан тил уга элек болсом керек. Мындан тышкары орду менен сүйлөгөн ыймандуулугун жана тамашакөйлүгүнө баа берем. Эми баш кошконубузга бир жыл эле болду, азыр жаман жактарын көрө элекмин, көрбөй эле коеюн.
- Эртеден кечке чейин чогуу жүргөндөн тажай элексизби?
- Учур театрына 2012-жылы келгем, ошондон бери чогуу иштеп келебиз. Нурдөөлөттүн меникине караганда жумушу эки эсе көп. Эртең менен жумушка чогуу келгенибиз болбосо күндүз дээрлик көрүшпөйбүз. "Замана", котормо студияга, радиого кетет. Ошентип жүрүп кечинде кезигебиз.
- Ортоңордогу он жаш айырма ойлондурбайбы?
- Тескерисинче, мага ушундай жаш курак жагат. Өзүмөн бир-эки жаш улуу күйөөгө тийип теңата болгуча көбүрөөк жаш айырма артык деп ойлойм. Жолдошумдун турмушка болгон көз карашы меникинен алдыга алда канча алдыда. Мага катуу айтпай сыйлап турат. Көз карашынан эле көп нерсени түшүнө алам.
- Ашканада кандай тамактарды жасап жолдошуңуздун ашказанын сүйүнтүп жатасыз?
- Нарындык эмеспи, болбой эле эт, камыр тамактарды жакшы көрөт. Үйдө эки күндүн биринде колго камыр жууруп тамак жасап турам. Өзү болсо ашканага башбакпайт, казан-аякка аралашкан эркектерден эмес.
- Чачыңыз аябай узун экен. Кантип кам көрөсүз?
- Кичинекей чагымдан бери эле учун тегиздегеним болбосо кырка элекмин. Кыргыздын кызы болгондон кийин чачы узун, деги эле кыргыз кыздарынын сырткы келбетинен кыргыздын жүзү көрүнүп турса дейм. Эгер мага укмуш бир чоң долбоордогу тасмага тартыласың, бирок чачыңды кырктырасың десе ойлонбой туруп баш тартмакмын. Атактуулук үчүн бала кезимен бери өстүргөн чачымды кеским келбейт. Анүстүнө чачты белден ылдый түшкөндөн кийин кыркпаш керек деген ырымга толугу менен кошулам. Узун чач көп машакатты талап кылат, ошого жараша кам көрөм. Эч кандай боек, химия жолотпойм.
- Ырчылык жактан да шыгыңыз бар экен. Жолдошуңуз балким чыгармачылыгыңызга колдоо көрсөтөөр?
- Кээ бир жерден ырдап койгонум болбосо чоң сахнага чыкпайм деле. Ырдайт элем деп чамынып көргөн эмесмин. Билбейм, ырчылык жагына кетем десем колдоор-колдобосун. Ал тууралуу үйүбүздө сөз боло элек.
Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар